**ИНИЦИЈАТИВА АКАДЕМИЈЕ ИНЖЕЊЕРСКИХ НАУКА СРБИЈЕ (АИНС) О ПОТРЕБИ ИЗМЕНЕ КОНЦЕПТА СУДА ЧАСТИ ИНЖЕЊЕРСКЕ КОМОРЕ СРБИЈЕ**

**(Усвојено на Председништву АИНС октобра 2020.)**

**Покреће се иницијатива суштинске измене концепта Суда части Инжењерске коморе Србије преласком са административно – правног на етичко – стручни систем рада.**

**Образложење:**

Статут Инжењерске коморе Србије утврђује да је Суд части независан и самосталан орган за утврђивање повреда етичких норми и професионалних стандарда и норматива (професионалне одговорности), као и за изрицање мера **члановима Kоморе** за те повреде. Одговорност чланова Kоморе утврђује се на основу Закона, правилника, Етичког кодекса и статута.

Правилник Суда части ИКС има строгу административну стуктуру по угледу на правосудни систем: Суд од 25 чланова, Председника суда (правника са положеним правосудним испитом и 10 г. искуства), првостепена и другостепена трочлана већа, тужиоца и његова три заменика, браниоца и три заменика, решену проблематику изузећа, застарелости, поступак по пријави, оптужницу, доказе, чињенице, спољне адвокате оптуженог, спречавање ометања реда на суђењу, процес расправе на суђењу, сведочења, вештачења, увиђаје, процесне рокове, форме записника о расправи, одлуке, приговоре на одлуке, рад другостепеног већа, трошкове поступка, извршење мера, администрацију која опслужује Суд итд. итд.

Мере које Суд части може изрећи су:

1. Јавна опомена са објављивањем на седници Управног одбора ИКС;

2. Јавна опомена са објављивањем на интернет страници ИКС; и

3. Искључење из чланства ИКС.

Оцењује се да је изузетно велики, компликовани, скупи, дуготрајни и неефикасни систем рада Суда части у потпуној колизији са благим мерама које се могу изрећи. **Истиче се да искључење из чланства ИКС не резултира ни суспедновањем ни губитком лиценце**. Лицу које је положило одговарајући стручни испит надлежни министар издаје лиценцу, на основу које се по службеној дужности врши упис у одговарајући регистар. Инспектори Министарства по службеној дужности за одређене пропусте покрећу поступак за одузимање лиценце, а Министар прописује услове и поступак утврђивања професионалне одговорности лиценцираних лица (суспендовање или одузимање лиценце).

Уместо описаног, предлаже се суштинска измена концепта Суда части ИКС преласком са административно – правног на далеко једноставнији, ефикаснији и јефтинији етичко – стручни систем рада. Поступак и изрицање мера за пропусте би требало да представља израз неслагања стручне инжењерске заједнице са недопуштеним понашањем из Етичког кодекса, као друштвено неприхватљивим поступањем. Мере би имале за циљ безусловно ограђивање ИКС од наведеног понашања, као и упућивање поруке најширој јавности да су такви облици понашања непримерени инжењерској струци.

Циљ који се жели достићи јесте јачање улоге Инжењерске коморе и њеног угледа у одбрани основних инжењерских постулата и поштовање прописа. У цивилизованим, развијеним земљама чланови струковних комора, посебно инжењери, зазиру од њихових санкција којима би могли бити изложени.

АИНС констатује појаву изузетно великог броја прекршаја од стране инжењера у оглушавању о законске норме, Просторни план Србије, техничке нормативе, пренебрегавање званично издатих услова за пројектовање (нпр. спратност, дефинисана регулациона линија, водни услови, зоне заштите итд.). Посебну забринутост изазивају несанкционисани прекршаји инжењера који раде по службеној дужности: инспектори, запослени у државној управи и јавним предузећима и други.

Утврђена етичка одговорност учиниоца не би подразумевала његову евентуалну одговорност по другим основима (у правосудном систему државе). Исход релативно брзих процеса био би, у тежим случајевима, формулисање предлога надлежном Министарству за суспендовање или одузимање лиценце. Пред процесом Судом части ИКС би се могла наћи сва лица са лиценцом, а потенцијално и инжењери без лиценце, који су извршили теже инжењерске стручне и законске прекршаје.